Aðventan hér í Aþenu er óneitanlega svolítið öðruvísi en maður á að venjast . Hér til dæmis er voðalega lítið um slabb , það alíslenska helvíti sem gerir sokka alsaklausra vegfarenda síblauta . Þá virðist sjaldan vera lægð yfir þessu landi . Það rignir vissulega töluvert en þess á milli er veðrið milt og gott . Allt að tuttugu gráður yfir miðjan daginn . Þá getur verið gott að sitja á svölunum og hlusta á Pálma Gunnarsson syngja um gleði og friðarjól á meðan maður baðar sig í D-vítamínbættu sólskini ... Eða þar til maður finnur fyrir sviðanum fylla öll sín vit . Það gerist stuttu eftir að það heyrast nokkrir háværir hvellir . Það er táragas í loftinu og við hlaupum í skjól . Út um gluggann má sjá óeirðarlögreglumenn storma um göturnar með hjálma , kylfur , skildi og gasgrímur á hausnum . Á milli þessara herflokka niðurlútt fólk í járnum . Andstæðurnar eru miklar hér í Exarchia í Aþenu . Síðastliðin ár hafa anarkistar og aðrir aðgerðarsinnar tekið yfir tómt húsnæði í hverfinu , komið á fót ýmsum verkefnum og meðal annars hýst hundruð flóttafólks . Nýja hægristjórnin sem tók við völdum síðastliðið sumar hefur hins vegar lýst yfir stríði við þessa hópa , sent fjölmennar lögreglusveitir á svæðið og tæmt hverja hústökuna á fætur annarri . Það á að hreinsa hverfið af allri óværu og byggja neðanjarðarlestarstöð við torgið . En lífið gengur sinn vanagang þrátt fyrir átökin um hverfið og framtíð þess . Ávaxta - og grænmetissalarnir hrópa glaðbeittir til manns á laugardagsmarkaðnum , þeir Nikos og Christos veifa okkur á torginu , og á kaffihúsinu í næstu götu sketsar Notis gamli mynd sem hann færir okkur . Hann var prófarkalesari áður en kreppan skall á en býr nú í einni hústökunni og kvartar ekki yfir neinu nema bévítans rafmagnsleysinu ! Skammdegið er nefnilega líka komið hingað til Aþenu . Sólin sest nú um fimm leytið og myrkrið tekur yfir . Ég vona bara að Notis , Nikos , Christos og aðrir götunnar englar fái gleði og friðarjól . Allar athugasemdir eru ábyrgð á þeirra sem þær skrifa . Stundin áskilur sér rétt til að fjarlægja ærumeiðandi og óviðeigandi athugasemdir .